**Dôvodová správa**

Mestská časť Košice-Sídlisko KVP v roku 2020 na základe Zmluvy o poskytnutí dotácie č. 33/2020/VaM na podporu budovania infraštruktúry pre alternatívne palivá poskytnutej Ministerstvom hospodárstva SR vybudovala nabíjaciu stanicu pre elektromobily s pomalým nabíjaním na Zombovej ulici zo severnej strany Miestneho úradu od Húskovej ulice na pozemku parc. č. 3309/21 k.ú. Grunt. K nabíjacej stanici sú vyhradené a vyznačené 2 parkovacie miesta na parcele číslo 3309/29. Mestská časť sa podpisom zmluvy o poskytnutí dotácie zaviazala udržať tento projekt po dobu 5 rokov od jej realizácie, teda do konca novembra 2025. Za účelom prevádzky nabíjacej stanice mestská časť uzavrela zmluvy so spoločnosťou Západoslovenská energetika, a. s. č. 95/2020/VaM a 96/2020/VaM.

Po dvoch rokoch prevádzky nabíjacej stanice možno konštatovať, že prevádzkovaním stanice vo vlastnej réžii mestskej časti každoročne vzniká strata. Aj napriek predpokladanej počiatočnej strate na nabíjacej stanici do doby, kedy si vodiči zvyknú na umiestnenie a začnú nabíjaciu stanicu plne využívať na pravidelnej báze, tieto náklady na prevádzku nabíjacej stanice neklesli, ale v dôsledku energetickej krízy naopak vzrástli. Kým za rok 2021 bola strata vo výške 722,02 €, v roku 2022 ku 10. mesiacu ide o stratu 913,45 €. Mestská časť je povinná uhrádzať platby za rezervovanú kapacitu od dodávateľa elektrickej energie (Východoslovenská energetika, a. s.), vo výške 392,16 €/rok a platby za správu nabíjacej stanice spoločnosťou Západoslovenská energetika, a. s. vo výške 273,60 €/rok. Ročne mestská časť zaplatí za prevádzky schopnú nabíjaciu stanicu sumu 665,76 € (suma neobsahuje náklady za spotrebovanú elektrickú energiu). Mestská časť Košice - Sídlisko KVP oslovila viacerých dodávateľov a správcov nabíjacích staníc s požiadavkou prevzatia správy a prevádzky nabíjacej stanice, avšak žiadna z oslovených a odporučených spoločností neprejavila záujem spravovať našu nabíjaciu stanicu, s výnimkou spoločnosti Západoslovenská energetika, a. s. (ďalej len „ZSE“). ZSE súhlasí, že nabíjaciu stanicu mestskej časti vezme do nájmu za nájomné 1,- €/rok, pričom zabezpečí funkčnosť a prevádzkyschopnosť nabíjacej stanice tak, aby mestská časť neporušila podmienky zmluvy o poskytnutí dotácie Ministerstva hospodárstva SR.

Vzhľadom na neustále sa zvyšujúcu stratu mestskej časti v súvislosti s prevádzkou nabíjacej stanice, ako aj vývoj trhu s elektrickou energiou a nákladmi súvisiacimi s prevádzkou nabíjacej stanice, bude najvhodnejším riešením prenájom nabíjacej stanice a parkovacích miest a prevod odberného miesta spoločnosti, ktorá je zároveň dodávateľom elektrickej energie. Tento krok by zaručil, že správca nabíjacej stanice bude zabezpečovať dodávku elektrickej energie a podľa aktuálnych cien si môže regulovať výšku úhrady za nabíjanie elektromobilov resp. zabezpečí dodávku elektrickej energie za nižšie ceny bez toho, aby upravoval cenu za nabíjanie koncovým užívateľom. Mestskej časti tým odpadnú každomesačné náklady na správu nabíjacej stanice a poplatky za rezervovanú kapacitu elektrickej energie dodávateľovi elektriky. Nájomná zmluva bude uzavretá na dobu neurčitú s možnosťou jej vypovedania s 3 mesačnou výpovednou lehotou. Zároveň sa nájomca zaväzuje:

* znášať všetky náklady spojené s užívaním, údržbou, prevádzkou a teda dodávkou elektrickej energie do odberného miesta nabíjacej stanice a dodávkou roamingových služieb aby udržal nepretržitú prevádzku nabíjacej stanice minimálne do 12/2025 v zmysle podmienok Ministerstva hospodárstva pre dotáciu „de minimis“ na budovanie verejne prístupných nabíjacích staníc pre elektromobily,
* poskytovať výhody, mestskej časti v podobe zaslaných 4 kariet na nabíjanie vozidiel za cenu elektrickej energie bez ostatných nákladov na prevádzku na predmetnej pomalonabíjacej stanici.

Vzhľadom na vyššie uvedené skutočnosti predkladáme miestnemu zastupiteľstvu v súlade s ustanovením § 9a ods. 9 zákona č. 138/1991 Zb. o majetku obcí v znení neskorších predpisov, Štatútom mesta Košice a Zásadami hospodárenia a nakladania s majetkom Mestskej časti Košice-Sídlisko KVP návrh na schválenie nájmu hnuteľného a nehnuteľného majetku Mestskej časti Košice-Sídlisko KVP:

* Nabíjacia stanica typu GARO LS4 AC stĺpik nachádzajúca sa na pozemku – časť parcely C-KN 3309/26 o výmere 0,5 m2, k. ú. Grunt, obec Košice-Sídlisko KVP, okres Košice II, LV č. 965, Trieda KVP 1
* Pozemok – časť parcely C-KN 3309/29 o výmere 25 m2, k. ú. Grunt, obec Košice-Sídlisko KVP, okres Košice II, LV č. 965, Trieda KVP 1, na ktorom sú vyhradené 2 parkovacie miesta

pre nájomcu Západoslovenská energetika, a.s., Čulenova 6, 816 47 Bratislava, IČO 35 823 551 z dôvodu hodného osobitného zreteľa za nájomné vo výške 1,- €/rok.

Osobitný zreteľ spočíva v existujúcom obchodno-záväzkovom vzťahu prevádzkovania nabíjacej stanice, ktorý spôsobuje mestskej časti Košice-Sídlisko KVP kvôli pretrvávajúcej energetickej kríze vysoké náklady a kumulujúcu stratu, udržateľnosti projektu vybudovania nabíjacej stanice do novembra 2025 a tiež v osobe nájomcu, ktorý ako jediný z úzkeho okruhu prevádzkovateľov a poskytovateľov služieb v oblasti nabíjacej infraštruktúry, inteligentných nabíjacích staníc a IT systémov správy nabíjacích zariadení je ochotný prevádzkovať nabíjaciu stanicu, ktorú nevybudoval (nie je v jeho vlastníctve).

Spracovali:

JUDr. Lenka Čechová Pisarčíková

právne oddelenie

Ing. Monika Šalatová

oddelenie výstavby a majetku