**Dôvodová správa**

Ukončenie výstavby nového obytného súboru Povrazy, výstavba apartmánov v areáli koliby Zlatá podkova v severnej časti od ulice Jána Pavla II. a plánovaná výstavba obytnej zóny Girbeš v severo-západnej časti sídliska ako pokračovanie ulice Jána Pavla II. do mestskej časti Myslava má za dôsledok vznik nových ulíc. V zmysle zákona o obecnom zriadení je potrebné pomenovať každú novú ulicu. Podľa vyhlášky číslo 31/2003 Z. z. pri lineárnej zástavbe sa budovy v smere od stredu obce na ľavej strane ulice označujú nepárnymi číslami a na pravej strane ulice párnymi číslami číselného radu orientačných čísiel.

Označenie nových ulíc, kolmých na ul. Jána Pavla II. môže byť riešené buď zachovaním názvu „ul. Jána Pavla II.“, alebo určením nových názvov. Pri zachovaní názvu všetkých nových ulíc názvom „ul. Jána Pavla II.“ by všetky budovy dostali pridelené iba párne čísla. Keďže obytný súbor „Povrazy“ je postavený medzi predajňou Lidl, poliklinikou ProCare a kláštorom, ktoré už svoje orientačné čísla majú pridelené, pokračovanie číslovania obytných domov „Povrazy“ by mohlo spôsobiť problémy pri orientácii.

Na základe vyššie uvedeného Mestská časť Košice-Sídlisko KVP navrhuje prideliť novým uliciam nové názvy nasledovne:

1. **Lechkého ulica** - sprístupňuje zo severo-východnej časti ulice Jána Pavla II. obchodný dom Lidl, polikliniku ProCare a Základnú školu Mateja Lechkého. Z historického hľadiska sa táto ulica volala Lechkého ulica no v roku 2010 sa premenovala na ulicu Jána Pavla II. Preto navrhujeme, aby sa táto ulica premenovala a volala opäť Lechkého ulica.
2. **Cikkerova ulica** - sprístupňuje zo severnej strany nový obytný súbor Povrazy, ktorý obsahuje 7 bytových domov s približne 118 bytmi. Táto komunikácia je vybudovaná na novo a preto jej historický názov neprislúcha.
3. **Szabadosova ulica -** **s**prístupňuje apartmánovú výstavbu domov a reštauráciu s ubytovaním v rámci areálu koliby Zlatá podkova. V areáli koliby Zlatá podkova vzniká výstavby 6 apartmánových domov popri existujúcich 3 obytných chatkách. Táto komunikácia bola v minulosti vybudovaná ale názov ulice jej nebol priradený.

Názvy nových ulíc by podľa zvyklosti a zachovania spôsobu určovania názvu ulíc v predmetnej lokalite, mali byť odvodené od mien slávnych hudobníkov, skladateľov, pedagógov hudby, dirigentov a podobne.

Potreba vzniku nových ulíc je okrem zákonného ustanovenia nutná aj kvôli novým obyvateľom sídliska KVP, nakoľko do doby, kým nebude určený uličný systém v danej lokalite, nemôžu byť bytovým domom obytného súboru „Povrazy“ určené orientačné čísla.

**Predkladáme Miestnemu zastupiteľstvu návrh na schválenie názvu pre 3 ulice vedené zo severnej strany ulice Jána Pavla II., s názvom prvej ulice „Lechkého ulica“, druhej ulice „Cikkerova ulica“ a tretej ulice „Szabadosova ulica“.**

Spracovali:

Ing. Jaromil Čop

Ing. Monika Šalatová

oddelenie výstavby a majetku